Χόρτα με κολοκυθοανθούς και αβοκάντο με λεμόνι
Ένα καλοκαιρινό φρικασέ χωρίς αυγό αλλά με βουτυρένιο αβοκάντο, γεμάτο γεύση και άρωμα.
600 γρ. αλμύρα, 500 γρ. βλίτα, 500 γρ. φρέσκα κρεμμυδάκια, 1 σκελίδα σκόρδο, ψιλοκομμένη  ,  20 γρ. τζίντζερ φρέσκο, ψιλοκομμένο, 1-2 πιπεριές τσίλι μικρές, ψιλοκομμένες, 500 γρ. μικρά κολοκυθάκια  , 500 γρ. κολοκυθοανθοί (αν δεν βρούμε, βάζουμε περισσότερα κολοκυθάκια), 100 ml ελαιόλαδο , αλάτι, πιπέρι φρεσκοτριμμένο, 1 μέτριο και ώριμο αβοκάντο Κρήτης, καθαρισμένο, λιωμένο , ξύσμα και χυμός από 1 λεμόνι, 1 φλιτζάνι φύλλα δυόσμου, ψιλοκομμένα, 1 κουτ. γλυκού μπούκοβο, γλυκό  , 50 γρ. φιστίκι Αιγίνης, καβουρδισμένο  για 3-4 λεπτά και ελαφρώς κοπανισμένο
Για να φτιάξουμε τα χόρτα με κολοκυθοανθούς και αβοκάντο με λεμόνι, ξεκινάμε καθαρίζοντας τα χόρτα, αφαιρώντας τα χοντρά κοτσάνια. Τα χοντροκόβουμε. Τα κολοκυθάκια τα κόβουμε στα τρία και από τους κολοκυθοανθούς αφαιρούμε τους στήμονες στο εσωτερικό τους. Τα φρέσκα κρεμμυδάκια τα ψιλοκόβουμε. Σε μια κατσαρόλα με άφθονο αλατισμένο νερό που κοχλάζει, ζεματίζουμε την αλμύρα και τα βλίτα για 2 λεπτά. Τα βγάζουμε με τρυπητή κουτάλα. Σε μια μεγάλη και φαρδιά κατσαρόλα ζεσταίνουμε το μισό ελαιόλαδο σε δυνατή φωτιά και σοτάρουμε τα κρεμμυδάκια για 3-4 λεπτά, μέχρι να μαραθούν. Προσθέτουμε το σκόρδο, το τζίντζερ και το τσίλι και σοτάρουμε για άλλο 1 λεπτό, μέχρι να σκορπίσουν το άρωμά τους. Αλατοπιπερώνουμε.Ρίχνουμε την αλμύρα, τα βλίτα και 500 ml νερό, μετριάζουμε τη φωτιά και βράζουμε για 4-5 λεπτά. Ρίχνουμε τα κολοκυθάκια και τους ανθούς (αν χρειάζεται, συμπληρώνουμε με λίγο νερό ακόμα) και μαγειρεύουμε για περίπου 10 λεπτά ακόμα, μέχρι να μαλακώσουν τα κολοκυθάκια. Αλατοπιπερώνουμε και αποσύρουμε από τη φωτιά.Σε ένα μπολ χτυπάμε το αβοκάντο με τον χυμό λεμονιού. Σταδιακά προσθέτουμε λίγο λίγο από το ζουμί της κατσαρόλας (περίπου 1 γεμάτη κουτάλα), το ξύσμα και τον δυόσμο και ανακατεύουμε. Αδειάζουμε το αβοκαντολέμονο στην κατσαρόλα και τη σείουμε, για να πάει παντού η σάλτσα και να αναμειχθεί με το φαγητό. Σερβίρουμε το φαγητό ζεστό ή χλιαρό με το φιστίκι και λίγο μπούκοβο.
Λαχανικά,Φυστίκια,Χόρτα , Μυρωδικά,Vegan,Νηστίσιμα,Χορτοφαγικά